Podría albidrase, con too, que los impulsores de la Unión Europea (parllamentarios, xefes de Gobiernu, comisarios?) son unos estraordinarios celebros d'una enorme capacidá d'anticipación, y que nes sos manes, en consecuencia, tendríemos de desdexanos confiadamente. Por embargu, a la vista de dalgunos sonaos fracasos, ye difícil pensar que toes eses persones tean poseídes  siempre pola capacidá d'analís o, simplemente, pol sentíu común. Asina, a entamos de los años 90 ponen en marcha'l SME pa garantizar la estabilidá monetaria. Nunca dalgunes de les monedas n'él incurses se vieren sometíes a tales turbulencies, causaes, precisamente, por aquel mecanismu cambiariu pretendidamente estabilizador. El tratáu de Schengen, por dar otra amuesa, foi robláu xubilosamente, ensin prever les consecuencies negatives que, xunto a los sos beneficios, d'él se siguíen. N'otru ámbitu, les  instituciones europees tomaron l'allegre sienda de los biocombustibles ensin evaluar los costos ambientales y económicos de los mesmos -la so repercusión sobre alimentos y piensos-, nin siquiera lo discutible del so balance enerxéticu. De la mesma manera, lleven afalando de forma continuada una reducción na producción de determinaos productos agrarios, qu'agora, énte l'incrementu de la demanda india y china -tan poco difícil de percibir nel horizonte-, manifiéstense escasos. Podría siguise, pero pa qué. Nun paez, de  nenguna manera, que los prebostes europeos discurran más que los españoles, nin que llexislen tampoco llevaos por otru criteriu, en munchos casos, que los tópicos de moda o la presión de los «lobbies» d'opinión.